PMIndiaData/PMIndiaSum huggingface dataset:
போதை பொருட்கள் இல்லாத இந்தியாவுக்கான கருத்தரங்கில் பிரதமரின் காணொலி உரை

ஆர்ட் ஆஃப் லிவிங் அமைப்பு ஏற்பாடு செய்திருந்த போதை பொருட்கள் இல்லாத இந்தியாவுக்கான கருத்தரங்கில் பிரதமர் திரு நரேந்திர மோடி காணொலி செய்தி மூலம் உரையாற்றினார். ஹிசாரில் உள்ள குரு ஜம்புகேஸ்வரர் பல்கலைக்கழகத்தில் நடைபெற்ற இந்த நிகழ்ச்சியில் அவரது காணொலி செய்தி ஒளிபரப்பப்பட்டது. இந்த உரையில், போதைப்பொருட்கள் தொடர்பான பிரச்சினைகளை சமாளிக்க ஸ்ரீ ஸ்ரீ ரவிசங்கர் மற்றும் அவரின் ஆர்ட் ஆப் லிவிங் அமைப்பு மேற்கொண்ட முயற்சிகளை பிரதமர் பாராட்டினார். போதைப்பொருட்கள் சமூகத்தின் பெரிய பிரச்சினையாக உள்ளதாகக் குறிப்பிட்ட பிரதமர், உலக சுகாதார அமைப்பின் தரவின் படி உலகம் முழுவதும் மூன்று கோடிக்கும் மேற்பட்ட மக்கள் போதை பழக்கத்திற்கு அடிமையாக உள்ளதாகக் கூறினார். போதை பொருட்களுக்கு பல இளைஞர்கள் அடிமையாவது அதிர்ச்சியாக உள்ளது என்று பிரதமர் குறிப்பிட்டார். போதைப் பொருள் பயன்பாடு சாதனை அல்ல. போதைப்பொருள் பயன்படுத்துவது நவீனமான கலாச்சாரம் என்ற தவறான கருத்து நிலவி வருவதாகவும் பிரதமர் தெரிவித்தார். போதைப்பொருள் பழக்கத்தினால் உடல்நலப் பிரச்சனைகளும், குடும்பங்கள் சிதைந்து போவதும் இல்லாமல், இந்த வர்த்தகம் நாட்டின் பாதுகாப்புக்கும் அச்சுறுத்தலாக உள்ளது என்று பிரதமர் குறிப்பிட்டார். மேலும் போதைப் பொருள் வர்த்தகம் தீவிரவாதிகளுக்கும், தேச விரோதிகளுக்கும் வருவாய் ஈட்டித் தரும் பெரிய ஆதாரமாகவும் உள்ளது. இதன் மூலம் அவர்கள் ஈட்டும் வருவாயானது நாட்டின் ஸ்திரத்தன்மையைக் குலைக்க பயன்படுத்தப்படுகிறது என்று பிரதமர் கூறினார். ஆரோக்கியமான வாழ்க்கை, மகிழ்ச்சியான குடும்பம், சிறந்த வருங்காலம், நாட்டின் பாதுகாப்பு ஆகியவற்றுக்காக இளைய தலைமுறை போதைப் பொருட்களைப் பயன்படுத்தக் கூடாது என்று பிரதமர் கேட்டுக் கொண்டார். தன்னம்பிக்கை உள்ள யாரும் எளிதில் போதை பழக்கத்தில் சிக்கமாட்டார்கள் என்றும் அவர் கூறினார். போதை பழக்கத்திற்கு அடிமையானவர்கள் அதிலிருந்து மீண்டுவர இளையதலைமுறையினர் அவர்களுக்கு தேவையான ஆதரவும் உதவியும் அளிக்க வேண்டும் என்று பிரதமர் கேட்டுக் கொண்டார். கலந்துரையாடல்கள், ஆற்றுப்படுத்துதல், தொடர் அன்பு மற்றும் ஆதரவு ஆகியவற்றின் வாயிலாக இவர்களை மீட்டு மறுவாழ்வு அளிக்க முடியும் என்று பிரதமர் குறிப்பிட்டார். போதைப் பழக்கத்திற்கு எதிராக மத்திய அரசு எடுத்துள்ள பல்வேறு நடவடிக்கைகளை பிரதமர் விவரித்தார். இதன் பின்னணியில், 2018 -இல் கொண்டுவரப்பட்ட போதைப் பொருளுக்கு எதிரான தேசிய செயல்திட்டம் குறித்து பிரதமர் குறிப்பிட்டார். விழிப்புணர்வு ஏற்படுத்துதல், திறன் வளர்ச்சி, மறுவாழ்வு மற்றும் 2023-ம் ஆண்டுக்குள் போதைப்பொருளை ஒழிப்பதற்கான உறுதியான நடவடிக்கைகள் ஆகியவற்றை இந்தத் திட்டம் நோக்கமாக கொண்டுள்ளது. நாடு முழுவதும் உள்ள கல்லூரி மாணவர்கள் பிரதமரின் இந்த உரையை காணொலி மூலம் கண்டுகளித்தனர்.
பள்ளிக் குழந்தைகளுடன் பிரதமர் நாளை உரையாட உள்ளார்

ஆசிரியர்கள் தினத்தை முன்னிட்டு பிரதமர் திரு. நரேந்திர மோடி நாளை பள்ளிக் குழந்தைகளுடன் கலந்துரையாட உள்ளார். இந்த நிகழ்ச்சி புதுதில்லியில் உள்ள மானெக்ஷா அரங்கில் நடைபெற உள்ளது. ஒன்பது மாநிலங்களை சேர்ந்த குழந்தைகள் இந்தக் கலந்துரையாடலில் காணொளி மூலம் பங்கேற்க உள்ளனர். பிறக் குழந்தைகள் இந்நிகழ்ச்சி நடைபெறும் அரங்கிலிருந்தே பங்கேற்க உள்ளனர். இந்தக் கலந்துரையாடல் காலை 10 மணி அளவில் தொடங்கி, 90 நிமிடங்கள் வரை நீடிக்கும் என்று எதிர்பார்க்கப்படுகிறது. டாக்டர் சர்வபள்ளி ராதா கிருஷ்ணன் அவர்களின் நினைவில் நாணயம் ஒன்றை பிரதமர் நாளை வெளியிட உள்ளார். மத்திய மனிதவள மேம்பாடு அமைச்சகத்தின் முன்முயற்சியான “கலா உத்சவ்” என்ற இணையதளத்தையும் துவக்கி வைக்க உள்ளார். இதன் மூலம் நாடு முழுவதும் உள்ள உயர்நிலைக் கல்வி பயிலும் பள்ளிக் குழந்தைகளிடையே கலைகளை ஊக்குவிக்கவும் வெளிப்படுத்தவும் உதவும். மத்திய மனிதவள மேம்பாட்டுத்துறை அமைச்சர் திருமதி. ஸ்மிருதி சுபின் இரானி, மத்திய இணை அமைச்சர் திரு. உபேந்திர குஷ்வாஹா, திரு. ராம் சங்கர் கதிரியா, திரு. ஜெயந்த் சின்ஹா ஆகியோர் இந்நிகழ்ச்சியில் பங்குபெற உள்ளனர். ••••••
இந்திய ரிசர்வ் வங்கிக்கும் ஐக்கிய அரபு எமிரேட்களின் மத்திய வங்கிக்கும் இடையே பண நோட்டு பரிமாற்றம் தொடர்பான ஒத்துழைப்பு உடன்பாடு குறித்த புரிந்துணர்வு ஒப்பந்தம் ஏற்பட்டது.

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் குழு 2016 பிப்ரவரியில் கையெழுத்திடப்பட்ட இந்திய ரிசர்வ் வங்கிக்கும் ஐக்கிய அரபு எமிரேட்டின் மத்திய வங்கிக்கும் இடையிலான பண நோட்டு பரிமாற்றம் சம்பந்தப்பட்ட ஒத்துழைப்பு புரிந்துணர்வு ஒப்பந்தத்திற்கு பின்னேற்பு ஒப்புதல் வழங்கியது. இந்த புரிந்துணர்வு ஒப்பந்தத்தினால் இந்திய ரிசர்வ் வங்கியும் ஐக்கிய அரபு எமிரேட்களின் மத்திய வங்கியும் பண நோட்டு பரிமாற்ற இருதரப்பு உடன்பாட்டை பரஸ்பரம் ஏற்றுக் கொள்ளக்கூடிய நிபந்தனைகள் அடிப்படையில் செய்துகொள்ள உறுதி ஏற்கின்றன. உரிய தொழில்நுட்ப ஆலோசனைக்குப் பிறகு இருநாடுகளின் ஒப்புதலுக்கு உட்பட்டு இந்த உறுதி செய்யப்படுகிறது. இந்த புரிந்துணர்வு ஒப்பந்தம் இந்தியாவிற்கும் ஐக்கிய அரபு எமிரேட்களுக்கும் இடையேயான நெருங்கிய பொருளாதார உறவு மற்றம் ஒத்துழைப்பை மேலும் வலுப்படுத்தும். இந்த பண நோட்டு பரிமாற்ற ஒப்பந்தம் இருதரப்பு வர்த்தக பணக் கேட்புகளை உள்ளூர் நாணயத்தில் மேற்கொள்ள வசதி ஏற்படுத்துகிறது.
சிறு, குறு, நடுத்தர தொழில் நிறுவனங்களின் செயல்திறனை மேம்படுத்துவதற்கு ரூ 6,062.45 கோடிக்கு அமைச்சரவை ஒப்புதல்

உலக வங்கியின் உதவியுடன் “சிறு, குறு, நடுத்தர தொழில் நிறுவனங்களின் செயல்திறனை அதிகரித்தல் மற்றும் துரிதப்படுத்துதல்” திட்டத்திற்கு 808 மில்லியன் அமெரிக்க டாலர்கள் அல்லது ரூ. 6,062.45 கோடி வழங்க பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இந்த புதிய திட்டம் 2022-23-ம் நிதியாண்டில் தொடங்கும். தொடர்புடைய செலவு: திட்டத்திற்கான மொத்த செலவு ரூ 6,062.45 கோடி அல்லது 808 மில்லியன் அமெரிக்க டாலர் ஆகும். இதில் ரூ 3750 கோடி அல்லது 500 மில்லியன் அமெரிக்க டாலர்கள் உலக வங்கியின் கடனாக பெறப்பட்டு, மீதமுள்ள ரூ 2312.45 கோடி அல்லது 308 மில்லியன் அமெரிக்க டாலர் இந்திய அரசால் நிதியளிக்கப்படும். விரிவான விவரங்கள்: "சிறு, குறு, நடுத்தர தொழில் நிறுவனங்களின் செயல்திறனை அதிகரித்தல் மற்றும் துரிதப்படுத்துதல்" என்பது உலக வங்கியின் உதவியுடனான மத்தியத் துறைத் திட்டமாகும். சிறு, குறு மற்றும் நடுத்தர தொழில்கள் அமைச்சகத்தின் கொரோனா வைரஸ் மீட்பு நடவடிக்கைகளை இது ஆதரிக்கிறது. சந்தை மற்றும் கடனுக்கான அணுகலை மேம்படுத்துதல், மத்தியிலும் மாநிலத்திலும் அமைப்புகள் மற்றும் நிர்வாகத்தை வலுப்படுத்துதல், மத்திய–மாநில இணைப்புகள் மற்றும் கூட்டுகளை மேம்படுத்துதல், தாமதமான பணம் செலுத்துதல் குறித்த சிக்கல்களை களைதல் மற்றும் சிறு, குறு, நடுத்தர தொழில்களின் பசுமைப்படுத்துதல் போன்றவற்றை இந்தத் திட்டம் நோக்கமாகக் கொண்டுள்ளது. சிறு, குறு மற்றும் நடுத்தர தொழில்கள் அமைச்சகத்தின் திறனை தேசிய அளவில் கட்டியெழுப்புவதுடன், மாநிலங்களில் செயல்படுத்தும் திறன் மற்றும் சிறு, குறு மற்றும் நடுத்தர தொழில்களின் பரப்பை அதிகரிக்க இத்திட்டம் முயற்சிக்கும். வேலைவாய்ப்புகளை உருவாக்கும் சாத்தியம் உள்ளிட்ட முக்கிய தாக்கம்: தற்போதுள்ள சிறு, குறு மற்றும் நடுத்தர தொழில்கள் திட்டங்களின் தாக்கத்தை இத்திட்டம் மேம்படுத்துவதன் மூலம் சிறு, குறு மற்றும் நடுத்தர தொழில்கள் துறையில் பொதுவான மற்றும் கொவிட் தொடர்பான சவால்களை எதிர்கொள்ளும், குறிப்பாக, போட்டித்திறன், திறன் மேம்பாடு, தர செறிவூட்டல், தொழில்நுட்ப மேம்பாடு, டிஜிட்டல் மயமாக்கல் மற்றும் சந்தைப்படுத்தல் ஊக்குவிப்பு போன்றவற்றை இந்த திட்டம் மேம்படுத்தும். மாநிலங்களுடனான மேம்பட்ட ஒத்துழைப்பின் மூலம் வேலைவாய்ப்பு–உருவாக்குபவராகவும், சந்தை ஊக்குவிப்பாளராகவும், நிதி வசதியாளராகவும் இத்திட்டம் இருக்கும், மேலும் பாதிக்கப்படக்கூடிய பிரிவுகள் மற்றும் பசுமையாக்கும் முயற்சிகளுக்கு ஆதரவளிக்கும். மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1811360
ஸ்டாண்ட் அப் இந்தியாவின் 6-ஆவது ஆண்டின் இந்தியாவின் தொழில் முனைவு ஆற்றல் குறித்து பிரதமர் விளக்கம்

ஸ்டாண்ட் அப் இந்தியா முன்முயற்சி இந்தியாவின் தொழில் முனைவு ஆற்றலை வகைப்படுத்தும் முயற்சிகளின் ஒரு பகுதியாகும் என்று பிரதமர் திரு.நரேந்திர மோடி கூறியுள்ளார். ஸ்டாண்ட் அப் இந்தியா முன்முயற்சி இன்று 6 ஆம் ஆண்டில் அடியெடுத்து வைக்கிறது. இது குறித்து பிரதமர் டுவிட்டரில் கூறியிருப்பதாவது; "இந்தியா தொழில் முனைவோர் ஆற்றலால் நிரம்பியுள்ளது. ஸ்டாண்ட் அப் இந்தியா முன்முயற்சியானது இந்த உணர்வை மேலும் முன்னேற்றம் மற்றும் செழுமைக்கு கொண்டு செல்லும் முயற்சிகளின் ஒரு பகுதியாகும்.”
இந்தியாவுக்கும்  மலேசியாவுக்கும் இடையே கம்பெனி செயலாளர் துறையில் பரஸ்பர ஒத்துழைப்புக்கான புரிந்துணர்வு  ஒப்பந்தத்துக்கு மத்திய அமைச்சரவை ஒப்புதல்.

இந்தியாவுக்கும் மலேசியாவுக்கும் இடையே கம்பெனி செயலாளர் துறையில் பரஸ்பர ஒத்துழைப்புக்கான புரிந்துணர்வு ஒப்பந்தத்துக்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இருநாடுகளிலும் உள்ள தொழில் புரியும் கம்பெனி செயலாளர்களின் அந்தஸ்து மற்றும் கௌரவத்தை மேம்படுத்தவும், ஆசியா – பசிபிக் மண்டலத்தில் எல்லைக்கப்பால் அவர்கள் சென்று வருவதற்கு வசதி ஏற்படுத்தவும் இந்த ஒப்பந்தம் உதவும். விவரங்கள் : இருநாடுகளிலும் உள்ள தொழில் புரியும் கம்பெனி செயலாளர்களின் அந்தஸ்து மற்றும் கௌரவத்தை மேம்படுத்துவதையும், ஆசியா – பசிபிக் மண்டலத்தில் எல்லைக்கப்பால் அவர்கள் சென்று வருவதற்கு வசதி ஏற்படுத்துவதையும் நோக்கமாகக் கொண்டது இந்த ஒப்பந்தம். இது இந்திய கம்பெனி செயலாளர்கள் நிறுவனம் மற்றும் மலேசிய கம்பெனி செயலாளர்கள் சங்கம் ஆகியவற்றிடையே ஏற்பட்டு தற்போது அமைச்சரவை ஒப்புதலைப் பெற்றுள்ளது. பின்னணி: இந்திய கம்பெனி செயலாளர்கள் நிறுவனமானது, இந்திய நாடாளுமன்றம் இயற்றிய 1980 கம்பெனி செயலாளர்கள் சட்டத்தின்கீழ் அமைக்கப்பட்ட சட்டப்படியான நிறுவனம். இந்தியாவில் கம்பெனி செயலாளர்கள் தொழில் துறையை உருவாக்கி கட்டுப்படுத்துவதை இது நோக்கமாகக் கொண்டது. மலேஷியாவில் இதே நோக்கத்துடன் உருவாக்கப்பட்டது மலேஷிய கம்பெனி செயலாளர்கள் சங்கம். ———–
இளம் கண்டுபிடிப்பாளர்கள் மற்றம் தொழில் முனைவோருடன்  பிரதமர் திரு நரேந்திர மோடி நாளை கலந்துரையாடுகிறார்

இளம் கண்டுபிடிப்பாளர்கள் மற்றும் தொழில் முனைவோர்கள் பங்கேற்கும் கலந்துரையாடல் நிகழ்ச்சியில் பிரதமர் திரு நரேந்திர மோடி நாளை கலந்து கொள்கிறார். இளைய தலைமுறையைச் சேர்ந்த புதிய தொழில் தொடங்குவோர் மற்றும் கண்டுபிடிப்பாளர்கள் நிறைந்த உலகில், நாளை காலை 9.30 மணி அளவில், மிகவும் உற்சாகம் அளிக்கக் கூடிய நிகழ்ச்சியில், அவர்களுடன் தாம் கலந்துரையாட இருப்பதாக பிரதமர் தெரிவித்துள்ளார். தொழில் தொடங்குவதில் சிறந்து விளங்கும் தொழில் முனைவோராகக் கருதப்படும் முன்னணி இளம் கண்டுபிடிப்பாளர்களின் கருத்துக்களை நேரடியாகக் கேட்டறிய இந்தக் கலந்துரையாடல் மிகப்பெரிய வாய்ப்பை அளித்துள்ளது. புதிய தொழில் தொடங்குவது மற்றும் கண்டுபிடிப்புகளுக்கான கேந்திரமாக இந்தியா உருவெடுத்துள்ளது. எதிர்காலத்திற்கு தேவையான தொலைநோக்கு மற்றும் வரையறைக்கு அப்பாற்பட்ட சிந்தனைத்திறன் காரணமாக இந்திய இளைஞர்கள் தனித்துவம் வாய்ந்தவர்களாக திகழ்கின்றனர். நாளைய கலந்துரையாடலின்போது, சிறந்த தொழில் முனைவோரை உருவாக்கும் மையங்கள் மற்றும் முன்னணி மெருகேற்றும் மையங்களிலிருந்து வரும் இளைஞர்கள் பங்கேற்க உள்ளனர். குறிப்பாக, நாளைய கலந்துரையாடல் நிகழ்ச்சியில் பங்கேற்குமாறு எனது அருமை இளம் நண்பர்களை நான் கேட்டுக்கொள்கிறேன். கற்றறிந்து, வளர்ச்சியடைந்து, உத்வேகம் அடைய இதுவே மிகச்சிறந்த வாய்ப்பாகும். “நரேந்திர மோடி செல்போன் செயலி” அல்லது டி டி நியூஸ் லைவ் மூலமாக இந்தக் கலந்துரையாடலில் பங்கேற்கலாம். நீங்கள் தெரிவிக்க விரும்பும் கருத்துக்கள் அல்லது பரிந்துரைகள் ஏதேனும் இருப்பின், அதனை சமூக ஊடகங்கள் வாயிலாக பகிர்ந்து கொள்ளலாம்.
கனடா நாட்டின் விண்வெளி அமைப்பு மற்றும் இந்திய விண்வெளி ஆராய்ச்சிக் கழகம் இடையே விண்வெளி ஒத்துழைப்பு குறித்து கையெழுத்தான புரிந்துணர்வு ஒப்பந்தம் குறித்து அமைச்சரவைக்கு விளக்கம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவையிடம், கனடா நாட்டின் விண்வெளி அமைப்பு மற்றும் இந்தியாவின் விண்வெளித்துறை / இந்திய விண்வெளி ஆராய்ச்சிக் கழகம் இடையே 15 ஏப்ரல் 2015 அன்று, கனடாவில் ஒட்டாவா, விண்வெளி ஒத்துழைப்பு தொடர்பாக கையெழுத்தான புரிந்துணர்வு ஒப்பந்தம் குறித்து விளக்கப்பட்டது. கனடா நாட்டின் விண்வெளி ஆராய்ச்சியாளர்கள் மற்றும் இந்திய விண்வெளி ஆராய்ச்சிக் கழகத்தைச் சேர்ந்த விஞ்ஞானிகள் இணைந்து ஒரு குழு உருவாக்கப்பட்டு, அந்த குழு விண்வெளி ஆராய்ச்சித் திட்டங்களை கூட்டாக உருவாக்குதல் மற்றும், விண்வெளித் துறையில் அமைதிக்கான திட்டங்களை வகுத்தல் போன்ற செயல்பாடுகளில் ஈடுபடும். பின்னணி ஆஸ்ட்ரோசாட் விண்வெளி திட்டத்தின் அடிப்படையில் டிசம்பர் 2003 மற்றும் ஜுன் 2004ல் உருவாக்கப்பட்ட செயற்கைக்கோள் கண்காணிப்பு செயலகம் மற்றும் புறஊதா ஒளிப்படம் எடுக்கும் தொலைநோக்கி திட்டம் ஆகியவற்றின் அடிப்படையில் இந்த விண்வெளி ஒத்துழைப்பு மேற்கொள்ளப்படுகிறது. அமைதிக்கான விண்வெளி ஆராய்ச்சியில் வருங்காலத்தில் ஒத்துழைப்பு மேற்கொள்ளவும், விண்வெளி தொழில்நுட்பம் தொடர்பான ஆராய்ச்சிகளில் ஈடுபடவும், இரு நாடுகளிடையே, அரசு, மற்றும் தொழில் துறைகளில் உறவை மேம்படுத்தவும் இத்திட்டம் செயல்படுத்தப்படுகிறது.
செபி மற்றும் கனடாவின் மணிடோபா செக்யூரிட்டீஸ் ஆணையத்திற்கிடையேயான இருதரப்பு புரிந்துணர்வு ஒப்பந்தத்திற்கு அமைச்சரவை ஒப்புதல்

இந்திய பங்குகள் மற்றும் பரிவர்த்தனை வாரியமான செபி, கனடாவின் மணிடோபா செக்யூரிட்டி ஆணையம் இடையேயான இருதரப்பு புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. பலன்கள்: பத்திரங்கள் ஒழுங்குமுறைகளில் எல்லை தாண்டிய ஒத்துழைப்புக்கு முறையான அடிப்படையை புரிந்துணர்வு ஒப்பந்தம் நாடுவதோடு, பரஸ்பர உதவியை எளிதாக்கி, மேற்பார்வை செயல்பாடுகளின் திறமையான செயல்பாட்டிற்கு பங்களித்து, தொழில்நுட்ப அறிவை மேம்படுத்த உதவுவதோடு சட்டங்களை திறம்பட செயல்படுத்த உதவுகிறது. பத்திர சந்தைகளை நிர்வகிக்கும் விதிமுறைகளிலும் இது உதவுகிறது. செபி உடன் பதிவு செய்வதற்கு மணிடோபாவை சேர்ந்த முதலீட்டாளர்களை இந்த புரிந்துணர்வு ஒப்பந்தம் தகுதியுடையதாக்கும். தாக்கம்: கனடாவின் மணிடோபா மாகாணத்தில் அமைந்துள்ள நிறுவனங்கள், செபியில் வெளிநாட்டு சமபங்கு முதலீட்டாளராக பதிவு செய்ய விரும்புகின்றன. இந்த ஒப்பந்தம் அதற்கு வழிவகுக்கும். மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1816364 —–
(மதிய உணவுக்கு முன்) 25 செப்டம்பர் 2015  அன்று  நியுயார்க் நகரில் பிரதமரின் நிகழ்ச்சிகள்.

பாரதப் பிரதமர் திரு நரேந்திர மோடி அவர்கள் 2015க்கு பிந்தைய வளர்ச்சிக்கான திட்டத்தை ஏற்றுக் கொள்வது தொடர்பான ஐக்கிய நாடுகள் அவையின் கூட்டத்தில் உரையாற்றினார். நிதி உள்ளீடு, தனி நபர் தொழில் வளர்ச்சி, மறுசுழற்சி எரிசக்தி ஆகியவை உள்ளிட்ட வளர்ச்சிக்கான இந்திய அரசின் திட்டங்கள் குறித்து பிரதமர் எடுத்துரைத்தார். தட்பவெட்ப மாறுதல் குறித்த அரசின் கொள்கை, ஏழைகளை இயற்கை பேரழிவிலிருந்து காப்பாற்ற வழிவகை செய்கிறது என்றார். பிரதமர் அவர்கள் உலக வங்கித் தலைவர் ஜிம் யாங் கிம் அவர்களை சந்தித்தபோது அவர், பிரமரின் தூய்மையான இந்தியா திட்டத்தை பாராட்டியதோடு, இந்திய பிரதமரின் சிறந்த தலைமையால், உலகம் இந்தியாவை பார்க்கும் பார்வையே நல்ல வகையில் மாறியுள்ளது என்றார். இந்திய பிரதமர், கங்கையை தூய்மைப்படுத்தும் திட்டம், மறுசுழற்சி எரிசக்தி மற்றும் கழிப்பிடங்கள் கட்டுவதில், இந்திய அரசு தீர்மானமாக உள்ளது என்பதை தெரிவித்தார். உலக வங்கியின் அமைப்பு முறை விவாதத்துக்குள்ளானபோது, பிரதமர் அவர்கள், உலக வங்கியின் நிர்வாகத்தில் இந்தியாவுக்கு உரிய பிரதிநிதித்துவம் தர வேண்டும் என்று வலியுறுத்தினார். இந்திய பிரதமர் அவர்கள், ஐக்கிய நாடுகள் அவை செயலர் பான் கி மூன் அவர்களை சந்தித்தார். ஐக்கிய நாடுகள் அவையின் அமைதி ஏற்படுத்தும் செயல்பாடுகள், மற்றும் பாதுகாப்புக் குழு பற்றி விவாதிக்கப்பட்டது. தட்பவெட்ப மாற்றம் குறித்து விவாதிக்கையில், இவ்விவகாரத்தில் வளர்ந்த நாடுகளுக்கும், வளரும் நாடுகளுக்கும் இடையே ஒரு நம்பிக்கை குறைபாடு உள்ளது என்று குறிப்பிட்டார். கழிவுகளை வெளியேற்றுவது மட்டுமல்லாமல், ஆரோக்கியமான இலக்குகளிலும் கவனம் செலுத்த வேண்டும் என்றார் பிரதமர். ஜோர்டானின் ஹஷ்மைட் அரசின் அரசர் கிங் அப்துல்லா 2 அல் ஹுசைனை சந்தித்தார் பிரதமர். ஐஎஸ்ஐஎஸ் அமைப்பு உலகிற்கு ஏற்படுத்தும் ஆபத்து குறித்தும் தீவிரவாதம் குறித்தும் விவாதிக்கப்பட்டது. தீவிரவாதத்திற்கு எதிராக ஒரு உலகலாவிய நடவடிக்கை அவசியம் என்று வலியுறுத்தினார் பிரதமர். எகிப்து அதிபர் அப்டேல் ஃபத்தா எல் சிஸி அவர்களை பிரதமர் சந்தித்து, தீவிரவாத எதிர்ப்பு நடவடிக்கைகள் குறித்தும், பிரிவினைவாத எதிர்ப்பு குறித்தும் விவாதித்தார் பிரதமர். செயின்ட் லூசியா நாட்டின் பிரதமர் திரு.கென்னி டேவிஸ் அந்தோணி அவர்களையும் பிரதமர் சந்தித்தர். •••••
இஸ்ரேல் பிரதமரின் தீபாவளி வாழ்த்துக்களுக்காக பிரதமர் நன்றி தெரிவித்துள்ளார்

இஸ்ரேல் பிரதமர் திரு நஃப்தாலி பென்னெட்டின் தீபாவளி வாழ்த்துக்களுக்காக பிரதமர் திரு நரேந்திர மோடி நன்றி தெரிவித்துள்ளார். திரு பென்னெட்டின் டுவிட்டருக்கு பதிலளித்து திரு மோடி டுவிட்டரில் பதிவிட்டிருப்பதாவது: “மிகச்சிறப்பான வாழ்த்துக்களுக்கு நன்றி, எனது அருமை நண்பர் @நஃப்தாலி பென்னெட் அவர்களே. உங்களுக்கும் தீபாவளி நல்வாழ்த்துக்கள்.” •••
பிரதமர் மோடி மே 28-ல் குஜராத் பயணம்

பிரதமர் திரு.நரேந்திர மோடி மே 28-ம் தேதி குஜராத் செல்கிறார். அன்று காலை 10 மணிக்கு, ராஜ்கோட்டின் அட்கோட்டில் புதிதாக கட்டப்பட்டுள்ள மதுஸ்ரீ கே.டி.பி. பல்நோக்கு உயர் சிறப்பு மருத்துவமனையை பார்வையிடும் பிரதமர் அங்கு நடைபெறவுள்ள பொது நிகழ்ச்சியில் கலந்து கொண்டு உரையாற்றுகிறார். மாலை 4 மணிக்கு, காந்தி நகரில் உள்ள மகாத்மா மந்திரில், பல்வேறு கூட்டுறவு நிறுவன தலைவர்களின் கருத்தரங்கில் உரையாற்றுகிறார். அதனைத் தொடர்ந்து காலோல் நகரின், இஃப்கோ ஆலையில் கட்டப்பட்டுள்ள நானோ யூரியா (திரவ) உரத் தொழிற்சாலையையும் பிரதமர் திறந்து வைக்கிறார். காந்தி நகரில் பிரதமர் குஜராத் மாநிலத்தின் கூட்டுறவுத்துறை நாட்டில் உள்ள அனைத்து கூட்டுறவுத் துறைகளுக்கும் ஒரு முன்மாதிரியாக திகழ்கிறது. இந்த கூட்டுறவுத் துறையில் மாநிலத்தில் உள்ள 84,000க்கும் மேற்பட்ட சங்கங்கள் உள்ளன. இதில் 231 லட்சம் உறுப்பினர்கள் இணைந்துள்ளனர். மாநிலத்தின் கூட்டுறவுத்துறையை வலுப்படுத்தும் விதமாக மகாத்மா மந்திரில், 'சகஹர் கே சம்ரித்தி' குறித்த பல்வேறு கூட்டுறவு சங்கங்களின் தலைவர்கள் பங்கேற்கும் கருத்தரங்கம் நடைபெறுகிறது. இதில், மாநிலத்தின் பல்வேறு கூட்டுறவு நிறுவனங்களிலிருந்தும் 7,000-க்கும் மேற்பட்ட பிரதிநிதிகள் கலந்து கொள்ளவுள்ளனர். விவசாயிகளின் உற்பத்தி திறனை அதிகரித்து, அவர்களின் வருவாயை பெருக்கும் வகையில், காலோல் நகரின் இஃப்கோவில், ரூ175 கோடி செலவில் நானோ யூரியா திரவ உரத்தொழிற்சாலை கட்டப்பட்டுள்ளது. நானோ யூரியாவை பயன்படுத்துவதன் மூலம் பயிர் விளைச்சலை அதிகரிக்க செய்வதை கருத்தில் கொண்டு, அதிநவீன முறையில் உரத்தொழிற்சாலை நிறுவப்பட்டுள்ளது. இந்த ஆலை, 500 மி.லி. கொள்ளளவு கொண்ட 1.5 லட்சம் பாட்டில்களை உற்பத்தி செய்யும். ராஜ்கோட்டின் அட்கோட்டில் பிரதமர் ராஜ்கோட்டின் அட்கோட்டில் கட்டப்பட்டுள்ள, மதுஸ்ரீ கே.டி.பி. பல்நோக்கு உயர் சிறப்பு மருத்துவமனை, மக்களுக்கு உலகத்தரம் வாய்ந்த சுகாதார வசதிகளை தரும் வகையில், உயர்தர மருத்துவ உபகரணங்களை உள்ளடக்கியதாக கட்டப்பட்டுள்ளது.
பிரிக்ஸ் நாடுகள் இடையே சுற்றுசுழல் ஒத்துழைப்பிற்கான புரிந்துணர்வு ஒப்பந்தம்; அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை பிரிக்ஸ் நாடுகள் இடையே சுற்றுச்சுழல் ஒத்துழைப்பிற்கான புரிந்துணர்வு ஒப்பந்தத்திற்கு ஒப்புதல் அளித்துள்ளது. தென்னாப்பிரிக்கா, ஜோகன்னஸ்பர்கில் ஜூலை 2018 – ல் நடைபெற்ற 10வது பிரிக்ஸ் மாநாட்டில் இதற்கான புரிந்துணர்வு கையெழுத்திடப்பட்டது. இந்தப் புரிந்துணர்வு ஒப்பந்தம், காற்றின் தரம்; நீர்; பல்லுயிர்பெருக்கம்; பருவநிலை மாற்றம்; கழிவு மேலாண்மை; 2030 –ம் ஆண்டுக்கான நீடித்த வளர்ச்சி மற்றும் அதற்கான இலக்குகள் அமலாக்கம்; மற்றும் பங்கேற்பாளர்கள் ஒப்புக்கொண்ட பிற ஒத்துழைப்புகள் ஆகிய துறைகளில் கவனம் செலுத்தும். இந்த ஒப்பந்தம், பிரிக்ஸ் நாடுகளுக்கு இடையே சுற்றுசுழல் பாதுகாப்பு மற்றும் இயற்கை வளங்கள் மேலாண்மையை அமைப்பதை உறுதி செய்கிறது. அதிகரித்து வரும் சுற்றுச்சுழல் பிரச்சனைகள், குறிப்பிட்ட நாடுகளுக்கு மட்டுமின்றி ஒட்டுமொத்த உலகிற்கே பெரிய சவாலாக உள்ளது. இந்த ஒப்பந்தம், பிரிக்ஸ் நாடுகளின் சுற்றுசுழல் தொடர்பான பொறுப்புகளை அங்கீகரிக்கிறது. சிறந்த சுற்றுச்சுழல் பாதுகாப்பு, பருவநிலை மாற்ற மேலாண்மை, வன விலங்குகள் பாதுகாப்பு ஆகிய துறைகளில் அண்மை தொழில்நுட்பம் மற்றும் சிறந்த கையாளும் முறைகளை இந்த ஒப்பந்தம் கொண்டு வரும் என்று எதிர்பார்க்கப்படுகிறது. அனுபவம், கையாளும் முறைகள், தொழில்நுட்ப விவரங்கள், பாதுகாப்பு ஆகியவை தொடர்பான அனுபவங்களைப் பரிமாறிக்கொள்ளவும் ஒத்துழைப்புடன் திட்டங்களைக் கொண்டு வரவும் இது உதவும்.
வெளிநாட்டு வர்த்தகக் கொள்கையின் (FTP) 2004 – 09 –ன் கீழ் டார்கெட் பிளஸ் திட்டம் (TPS) தொடர்பாக உச்ச நீதிமன்றம் அளித்த தீர்ப்பை செயல்படுத்துவதற்கு அமைச்சரவை ஒப்புதல்

டார்கெட் பிளஸ் திட்டம் (TPS) 2004-09 தொடர்பாக சிவில் விண்ணப்பம் எண் 554, 2006ல் 27 அக்டோபர் 2015-ல் உச்ச நீதிமன்றம் அளித்த தீர்ப்பை செயல்படுத்துவதற்கு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. மாண்புமிகு உச்ச நீதிமன்ற தீர்ப்பின் காரணமாக TPS-ன் கீழ் ஏற்படும் வருவாய் தாக்கம் சுமார் ரூ.2700 கோடியாக இருக்கும். 2005-06 ஆம் ஆண்டுக்கு FTP-ன் கீழ் ஆரம்பத்தில் அறிவிக்கை செய்யப்பட்ட TPS-ன் விதிகளின் கீழும், மற்றும் நாடு முழுக்க உள்ள வெளிநாட்டு வர்த்தகக் கொள்கை 2004-09ன் விதிகளின்படியும் தகுதியுள்ள விண்ணப்பித்த ஏற்றுமதியாளர்கள் அனைவருக்கும் இதன் பயன் விரிவுபடுத்தப்படும். டார்கெட் பிளஸ் திட்டம் (TPS) 2005-06 ஏற்கெனவே பகுதியளவு அமல்படுத்தப் பட்டுள்ளது. இருந்தபோதிலும், முன்தேதியிட்ட அறிவிக்கை காரணமாக, மறுக்கப்பட்ட உரிமை கோரிக்கைகள், உச்ச நீதிமன்றத்தால் CA எண் 554, 2006-ன்படியான அறிவுறுத்தலின்படி இப்போது பைசல் செய்யப்படும். இந்தத் திட்டம் 01.04.2006 தேதியில் இருந்து தொடரப்படவில்லை. 20.02.2006 தேதியிட்ட அறிவிக்கை எண் 48 மற்றும் 12.8.2006 தேதியிட்ட அறிவிக்கை எண் 8 தேதிகள் வரையிலான முதன்மை அறிவிக்கைகளின்படி உரிமை கோரிக்கைகள் பரிசீலனை செய்யப்படும். கேட்புகளை பரிசீலிப்பதற்கான வழிகாட்டுதல்கள் மற்றும் நடைமுறைகள் வருவாய்த் துறையின் ஆலோசனையுடன் DGFT தலைமையகத்தால் உருவாக்கப்படும். அமைச்சரவை ஒப்புதல் அளித்த தேதியில் இருந்து ஓராண்டுக்குள் இதை முடிக்க உத்தேசிக்கப் பட்டுள்ளது. அரசிடம் உள்ள பன்மையான சட்ட முறையீடுகளுக்கு இந்த சரியாக்கல் நடவடிக்கை ஒரு முடிவை ஏற்படுத்தும். TPS-ன் கீழான உரிமை கோரிக்கைகள் வெளிநாட்டுக் கொள்கையின் முதன்மையான விதிகளின்படி அளிக்கப்படும். மாண்புக்குரிய உச்ச நீதிமன்றத்தின் முடிவுக்கு கட்டுப்படும் வகையில் இது செய்யப்படும். பின்னணி DGFT vs கனக் ஏற்றுமதியாளர்கள் & Ors, 2006/554 என்ற தலைப்பிட்ட சிவில் அப்பீலில், மாண்புக்குரிய உச்ச நீதிமன்றம் 27.10.2015 தேதியிட்டு அளித்த தீர்ப்பில், ஏற்றுமதி மேம்பாட்டுக்கான டார்கெட் பிளஸ் திட்டம் பற்றி தீர்ப்பளித்துள்ளது. டார்கெட் பிளஸ் திட்டத்துடன் (TPS) தொடர்புடைய பிப்ரவரி 20, 2006 தேதியிட்ட அறிவிக்கை எண் 48ய2005 (சில பொருட்கள் தகுதியற்றவையாக ஆக்கப்பட்டிருந்தன) மற்றும் ஜூன் 12, 2006 தேதியிட்ட அறிவிக்கை எண் 8/2006 (முந்தைய 5, 10 மற்றும் 15% என்ற கட்டணத்தில் இருந்து 5% ஆகக் குறைக்கப்பட்டது) ஆகியவற்றை முந்தைய தேதியிட்டு அமல் செய்ய முடியாது. மற்றும் அவை வெளியிடப்பட்ட தேதியில் இருந்துதான் அமலுக்கு வரும்.
ஷிவ்மோகாவில் ஏற்பட்ட உயிரிழப்புக்கு பிரதமர்  இரங்கல்

ஷிவ்மோகாவில் ஏற்பட்ட உயிரிழப்பு சம்பவத்துக்கு பிரதமர் திரு நரேந்திர மோடி இரங்கல் தெரிவித்துள்ளார். பிரதமர் விடுத்துள்ள சுட்டுரைச் செய்தியில், ‘‘ஷிவ்மோகாவில் ஏற்பட்ட உயிரிழப்பு சம்பவத்தால் வேதனையடைந்தேன். உறவினர்களை இழந்து வாடும் குடும்பங்களுக்கு எனது இரங்கல்கள். காயமடைந்தோர் விரைவில் குணமடைய பிரார்த்திக்கிறேன். பாதிக்கப்பட்டோருக்கு முடிந்த அனைத்து உதவிகளையும் மாநில அரசு வழங்கி வருகிறது.’’ என குறிப்பிட்டுள்ளார். ——
வரலாற்று சிறப்புமிக்க நள்ளிரவு கூட்டத்தில் சரக்கு மற்றும் சேவை வரி- ஜி.எஸ்.டி யை  வரவேற்ற இந்தியா

நாடாளுமன்ற மைய மண்டபத்தில் நடைபெற்ற வரலாற்று சிறப்புமிக்க நள்ளிரவு கூட்டத்தில் சரக்கு மற்றும் சேவை வரி ஜி.எஸ்.டி நடைமுறைக்கு வந்தது. குடியரசுத் தலைவர் திரு பிரணாப் முகர்ஜியும் பிரதமர் திரு நரேந்திர மோடியும் நிதியமைச்சர் திரு அருண்ஜெட்லியும் உரை நிகழ்த்திய பின் குடியரசுத் தலைவரும் பிரதமரும் பொத்தானை அழுத்தியபின் ஜி.எஸ்.டி வரி நடைமுறைக்கு வந்தது. இந்த நிகழ்ச்சியில் பேசிய பிரதமர் நாட்டின் எதிர்காலத்தை தீர்மானிக்க கூடிய திருப்புமுனையாக இந்த நாள் அமைகிறது என்றார். இந்த மைய மண்டபம் அரசியல் நிர்ணயசபையின் முதல் கூட்டம், இந்தியாவில் சுதந்திரம், இந்திய அரசியல் சாசனம் ஏற்கபட்டது உள்ளிட்ட பல வரலாற்று சிறப்புமிக்க நிகழ்வுகளை சந்தித்ததை பிரதமர் நினைவு கூர்ந்தார். ஜி.எஸ்.டி என்பது ஒத்துழைப்புடன் கூடிய கூட்டாட்சிக்கு ஓர் எடுத்துக்காட்டு என்று அவர் கூறினார். கடுமையான உழைப்பின் மூலம் எந்த தடையையும் கடந்து கடினமான இலட்சியத்தை எய்த முடியும் என்று சாணக்கியன் கூறியிருப்பதை பிரதமர் சுட்டிக்காட்டினார். நாடு முழுவதையும் அரசியல் ரீதியாக சர்தார் வல்லபாய் படேல் ஒருங்கிணைத்ததை போல பொருளாதார ரீதியாக ஜி.எஸ்.டி ஒருங்கிணைக்கும் என்றும் கூறினார். வருமான வரிதான் புரிந்து கொள்வதற்கு மிகவும் கடுமையானது என்று பிரபல விஞ்ஞானி ஆல்பர்ட் எய்ன்ஸ்டின் கூறியதை சுட்டிக்காட்டி ஒரே நாடு ஒரே வரி என்பதை ஜி.எஸ்.டி உறுதி செய்யும் என்று கூறினார். காலவிரயத்தையும் செலவையும் பெருமளவு தவிர்க்க ஜிஎஸ்டி வகை செய்யும் என்றும் அவர் கூறினார். ஒரே வரி முறை என்பதால் மாநிலங்களின் எல்லைகளை கடக்கும் போது ஏற்படும் தாமதம் தவிர்க்கப்பட்டு எரிபொருள் சேமிப்புக்கும் சுற்றுச்சூழல் பாதுகாப்பிற்கும் உதவும் என்றும் கூறினார். எளிமையான நவீனகால நிர்வாகத்திற்கும் ஒளிவுமறைவற்ற தன்மைக்கும் ஊழல் ஒழிப்பிற்கும் ஜி.எஸ்.டி வழிவகுக்கும் என்றும் பிரதமர் குறிப்பிட்டார். மக்களுக்கு நன்மைபயக்கப் கூடிய ஒரு நல்ல எளிய வரி ஜிஎஸ்டி என்றும் கூறினார். பரஸ்பர பங்களிப்பின் மூலம் சமுதாயத்திற்கு பலனளிக்கக்கூடிய பொதுவான லட்சியம், பொதுவான உறுதி பற்றி ரிக் வேதம் கூறும் போதனையையும் பிரதமர் நினைவூட்டினார்.
டென்மார்க் பிரதமர் மெட்டி ஃபிரெடெரிக்சென்   –  பிரதமர் நரேந்திர மோடி தொலைபேசி உரையாடல்

டென்மார்க் பிரதமர் திருமதி மெட்டி ஃபிரெடெரிக்செனுடன் பிரதமர் திரு.நரேந்திர மோடி இன்று தொலைபேசியில் பேசினார். கோவிட்-19 பெருந்தொற்றை எதிர்கொள்ள தங்களது நாடுகளில் மேற்கொள்ளப்பட்ட நடவடிக்கைகள் குறித்து இருவரும் கருத்துக்களை பரிமாறிக் கொண்டனர். தொற்று அதிகரிக்காத வகையில், பொதுமுடக்க கட்டுப்பாடுகளை வெற்றிகரமாக நீக்கியதற்காக டென்மார்க்குக்கு பிரதமர் பாராட்டு தெரிவித்தார். ஒவ்வொருவரின் அனுபவத்திலிருந்தும் கற்றுக் கொள்ள இந்தியா மற்றும் டென்மார்க் வல்லுநர்கள் தொடர்ந்து தொடர்பில் இருந்து கருத்துக்களை பரிமாறிக் கொள்வது என ஒப்புக் கொள்ளப்பட்டது. இந்தியா–டென்மார்க் நல்லுறவை மேலும் வலுப்படுத்துவது என்ற இரு நாடுகளின் விருப்பத்தை இரு தலைவர்களும் வலியுறுத்தினர். கோவிட் தொற்றுக்கு பிந்தைய உலகில் இரு நாடுகளும் எவ்வாறு ஒருங்கிணைந்து செயல்பட முடியும் என்பது குறித்து இருவரும் விவாதித்தனர். இரு நாடுகளின் வெளியுறவு அமைச்சர்களுக்கு இடையேயான கூட்டு ஆணையக் கூட்டம் மே 12 ம் தேதி வெற்றிகரமாக நடத்தப்பட்டதற்கு இரு தலைவர்களும் வரவேற்பு தெரிவித்தனர். சுகாதார ஆய்வு, தூய்மையான மற்றும் சுற்றுச்சூழலுக்கு பாதிப்பை ஏற்படுத்தாத எரிசக்தி, வானிலை மாற்றத்தை எதிர்கொள்ளுதல் ஆகிய துறைகளில் பரஸ்பரம் பயனடையும் வகையில் ஒருங்கிணைந்து செயல்படுவதற்கு அதிக அளவில் வாய்ப்பு இருப்பதை இரு தலைவர்களும் ஒப்புக் கொண்டனர். இந்தியா, டென்மார்க் இடையே வலுவான பசுமை ஒத்துழைப்பை ஏற்படுத்த வேண்டும் என்ற இலக்கை எட்ட பணியாற்றுவது என்று இரு தலைவர்களும் உறுதிபூண்டனர்.